ปตท.เหนือคาด3.45หมื่นล.
&#8216;แลนด์แอนด์เฮ้าส์&#8217;กอดคอ&#8216;ชินคอร์ป&#8217;แจ่ม-การบินไทยทรุด94%
19 ส.ค. 2554

‘แลนด์แอนด์เฮ้าส์’กอดคอ‘ชินคอร์ป’แจ่ม-การบินไทยทรุด94%
โอ้โห! บริษัท ปตท. ฟาดกำไร 3.45 หมื่นล้านบาท พุ่งขึ้น 51% สูงเกินคาด 
บริษัท ปตท. (PTT) เปิดผลการดำเนินงานในช่วง 3 เดือนแรกปีนี้ กำไรสุทธิถึง 34,523 ล้านบาท คิดเป็นกำไรหุ้นละ 12.12 บาท เพิ่มขึ้น 11,749 ล้านบาท หรือเติบโต 51.58% เทียบกับช่วงเดียวกันปีก่อน กำไรสุทธิ 22,774 ล้านบาท หรือเท่ากับ 8.04 บาทต่อหุ้น
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. กล่าวว่า สาเหตุที่บริษัทมีกำไรเพิ่มขึ้นสูงมาก มาจากรายได้จากการขาย จำนวน 540,857 ล้านบาท เพิ่มขึ้น 20.5% จากปริมาณและราคาขายผลิตภัณฑ์ที่ปรับตัวเพิ่มขึ้น




ทั้งนี้ ณ วันที่ 31 มี.ค. 2554 บริษัทมีสินทรัพย์รวมทั้งสิ้น 1,321,689 ล้านบาท หนี้สินรวม 740,876 ล้านบาท และมีส่วนของเจ้าของ 580,813 ล้านบาท 
ก่อนหน้านี้ นักวิเคราะห์บริษัทหลักทรัพย์ กิมเอ็ง (ประเทศไทย) คาดว่าในไตรมาสแรกปีนี้ บริษัท ปตท. จะมีกำไรสุทธิ 3.2 หมื่นล้านบาท ขณะที่ตลาดคาดการณ์รวมทั้งปีนี้จะมีกำไรสุทธิมากกว่า 1 แสนล้านบาท ซึ่งเป็นสถิติสูงสุดใหม่ของ ปตท. 
ด้านฟิทช์ เรทติ้งส์ ปรับแนวโน้มอันดับเครดิตสากลระยะยาวสกุลเงินในประเทศของบริษัท ปตท. เป็นมีเสถียรภาพ จากแนวโน้มเครดิตเป็นลบ และคงอันดับเครดิตไว้ที่ “A-” ภายหลังฟิทช์ฯ ปรับแนวโน้มอันดับเครดิตสากลระยะยาวสกุลเงินในประเทศของประเทศไทยเป็นมีเสถียรภาพ และคงอันดับเครดิตไว้ที่ “A-”
บริษัท แลนด์แอนด์เฮ้าส์ (LH) กำไรสุทธิ 2,028 ล้านบาท หรือ 0.20 บาท พุ่งขึ้น 73% เพราะมีกำไรก่อนภาษีเงินได้นิติบุคคลจากการขายหุ้นในบริษัท บางกอก เชนฮอสปิทอล จำนวน 2,765.54 ล้านบาท เทียบกับปีก่อนมีกำไรส่วนนี้เพียง 77.02 ล้านบาท
สำหรับบริษัท ชิน คอร์ปอเรชั่น (INTUCH) กำไรสุทธิเติบโต 39% เป็น 2,579 ล้านบาท เท่ากับ 0.81 บาท ส่วนบริษัท การบินไทย (THAI) กำไรทรุดลง 94% เหลือ 618 ล้านบาท ซึ่งเป็นไปตามคาด เนื่องจากราคาน้ำมันเครื่องบินเฉลี่ยสูงขึ้น 33.5% และยังขาดทุนอัตราแลกเปลี่ยนอีก 3,358 ล้านบาท
นายสันติ กีระนันทน์ กรรมการผู้จัดการ บริษัท ทริส เรทติ้ง เปิดเผยในงานสัมมนา มันนี่ เอ็กซ์โป หัวข้อ “ออม-ลงทุนอย่างไรในยุคเงินเฟ้อ-พุ่งของแพง-ค่าแรงถูก” ว่า กลุ่มธนาคารพาณิชย์และอสังหาริมทรัพย์สามารถบริหารจัดการภาระหนี้ได้ดีในสภาพแวดล้อมที่เข้าสู่ภาวะเงินเฟ้อสูง
ทริสฯ ได้ปรับมุมมองกลุ่มอสังหาฯ ดีขึ้น หลังจากปีก่อนถูกจับตาเป็นพิเศษ เพราะก่อสร้างคอนโดมิเนียมจนมีปริมาณมากเกินความต้องการ
สำหรับกลุ่มสถาบันการเงินที่มีอยู่ในตลาดหุ้น มีฐานะการเงินแข็งแกร่งมากเมื่อเทียบกับในภูมิภาคนี้ โดยมีหนี้ที่ไม่ก่อให้เกิดรายได้ (NPLs) ต่ำ มีเงินสำรองและเงินกองทุนสูง 
ขณะที่กลุ่มพลังงานอาจมีความไม่แน่นอนเรื่องราคาน้ำมันที่มีความผันผวนสูง และยังต้องเผชิญกับความไม่แน่นอนในนโยบายพลังงาน
ภาวะตลาดหุ้นไทยในวันสุดท้ายก่อนหยุดยาว 4 วัน ดัชนีผันผวนสูงกว่า 14 จุด จากบวก 6.57 จุด ตามตลาดต่างประเทศ แต่ยืนไม่อยู่ ถูกทุบติดลบถึง 7.75 จุด ก่อนกระเตื้องขึ้นมาปิดที่ 1,084.96 จุด ลดลง 1.31 จุด ท่ามกลางมูลค่าการซื้อขายเพียง 28,738 ล้านบาท นักลงทุนต่างชาติขายหนักมือถึง 2,005 ล้านบาท